Diari Oficial de la Generalitat Valenciana


Sumari del DOGV 7831, del 19-07-2016 (2016/5751)

DECRET 90/2016, de 15 de juliol, del Consell, pel qual es declara 2017 com a any commemoratiu del 80 Aniversari del II Congrés Internacional d'escriptors per a la defensa de la cultura, i es crea i regula la Comissió per al desplegament dels actes que se celebren.
------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/07/15/90/dof/vci/html**

### Dades del document

Número de DOGV
:   7831

Data del DOGV
:   19-07-2016

Secció del DOGV
:   I. DISPOSICIONS GENERALS

Número del document
:   2016/5751


Data del document
:   15-07-2016

Organisme emissor
:   Presidència de la Generalitat

Tipus de document
:   Decret

Descriptors 

:   * commemoració
    * història
    * legislació

DECRET 90/2016, de 15 de juliol, del Consell, pel qual es declara 2017 com a any commemoratiu del 80 Aniversari del II Congrés Internacional d'escriptors per a la defensa de la cultura, i es crea i regula la Comissió per al desplegament dels actes que se celebren. [2016/5751]  
PREÀMBUL  
  
Entre els dies 4 i 11 de juliol de 1937 es va celebrar, en la ciutat de València, el II Congrés Internacional d'Escriptors per a la Defensa de la Cultura. Aquest congrés va ser promogut per l'Aliança d'Intel·lectuals Antifeixistes per a la Defensa de la Cultura, i la seua seu central, la ciutat de València, estava constituïda en aquell moment com a capital de l'Estat Espanyol, «una capitalitat ?en paraules de José María Azkárraga, coordinador del llibre València 1931-1939. Guia urbana- forçada per les circumstàncies de la guerra, però no hi ha dubte que la dita situació, unida a les seues prestacions com a ciutat de rereguarda, li va proporcionar la major importància que haja tingut».  
Els precedents del II Congrés Internacional d'Escriptors per a la Defensa de la Cultura es remunten a l'any 1935, amb la celebració a París del I Congrés d'Escriptors, i la constitució de l'Associació Internacional d'Escriptors en Defensa de la Cultura; i el seu antecedent més pròxim se centra en la creació, el 30 de juliol de 1936 €acabada de començar la Guerra Civil Espanyola?, de l'Aliança d'Intel·lectuals Antifeixistes per a la Defensa de la Cultura, organització civil que inicialment es va ubicar a Madrid i, posteriorment, a València.  
El II Congrés Internacional d'Escriptors per a la Defensa de la Cultura es va inaugurar pel president del govern Juan Negrín, el 4 de juliol de 1937, en el saló de sessions de l'Ajuntament de València.   
En la matinada posterior a la inauguració, després d'una representació de l'obra Mariana Pineda en homenatge al seu autor, Federico García Lorca, assassinat pel feixisme, les bombes van tornar a caure sobre València.  
Després de la celebració de sessions en Madrid i Barcelona, el Congrés es va reprendre a València el 10 de juliol, destacant les intervencions de Fernando de los Ríos (en aquell moment ambaixador als EUA) i d'Antonio Machado, qui va indicar la importància d'escriure per al poble amb vocació internacional, prenent com a referència El Quijote.  
  
Altres intervinents en aquella sessió van ser escriptors i periodistes com Kurt Stern, Tristan Tzara i Ilya Ehrembur, junt amb intel·lectuals com Julen Benda, tots ells parlaren amb la convicció que els pensadors i els artistes havien de preocupar-se per l'interès universal i servir al bé, a la justícia, a la raó i a la veritat, la qual cosa havia sigut històricament la seua funció.  
Al Congrés va acudir, així mateix, una delegació de Catalunya, composta per Emili Mira, Pompeu Fabra, Josep Pous i Pagès i Jaume Serra Húnter.  
La delegació valenciana va estar integrada per Bernat Artola, Ricard Blasco, Enric Navarro i Borràs, Adolf Pizcueta i Carles Salvador, qui es va dirigir als assistents en valencià.  
A pesar de la transcendència històrica d'aquell moment, una falta d'atenció política ha portat el deteriorament del patrimoni de la València de la II República, com ho demostra l'estat d'abandó dels nombrosos refugis antiaeris de la ciutat. I, pel que fa al II Congrés Internacional d'Escriptors per a la Defensa de la Cultura, l'únic senyal de referència en tota la ciutat és una mera placa commemorativa en el carrer de la Pau, que va ser emplaçada, amb motiu de la celebració del cinquantenari del congrés, pel llavors alcalde de la ciutat, Ricard Pérez Casado.  
  
En 1987, i sota l'organització d'un Comité executiu format pels escriptors Juan Cueto, Joan Fuster, Juan Goytisolo, Ricardo Muñoz Suay, Fernando Savater, Jorge Semprún i Manuel Vázquez Montalbán, es va celebrar el 50 aniversari del Congrés, amb la presència a València, en el marc del Congrés Internacional d'Intel·lectuals i Artistes organitzat per la Conselleria de Cultura, Educació i Ciència, del Nobel de literatura Octavio Paz, que en el seu llibre «Xicoteta crònica de grans dies» ?i al voltant de la seua participació en el II Congrés Internacional d'Escriptors per a la Defensa de la Cultura- va assenyalar que «El Congrés de 1937 va ser un acte de solidaritat amb uns hòmens encabotats en una lluita mortal contra un enemic millor armat i sostingut per poders injustos i malignes. Uns hòmens abandonats per aquells que haurien d'haver sigut els seus aliats i defensors: les democràcies d'Occident. El Congrés estava mogut per una onada immensa de generositat i d'autèntica fraternitat; entre els escriptors participants molts eren combatents, alguns havien sigut ferits i altres moririen amb les armes en la mà. Tot açò ?l'amor, la lleialtat, el valor, el sacrifici- és inoblidable i en açò residix la grandesa moral del Congrés».  
Després, i amb motiu del 70 aniversari del Congrés celebrat a València, es va inaugurar, en l'Ateneu de Madrid, el Congrés d'Intel·lectuals Literatura i Llibertat, amb la presència de José Luis Sampedro, Andrés Trapiello, Suso de Toro o Rogelio Blanco. I la Universitat de València va celebrar, entre novembre de 2007 i gener de 2008, en el Col·legi Major Rector Peset, el Congrés «Si la meua ploma valguera la teua pistola», el comissari de la qual va ser Edelmir Galdón. Aquest últim congrés s'emmarcava dins de la programació d'activitats de tipus acadèmic i cultural, que, sota la denominació «València Capital Cultural de la República 1937-2007», i amb l'organització de la Universitat de València i la Societat Estatal de Commemoracions Culturals, van dirigir els professors Josep Lluís Barona, Javier Navarro i Manuel Aznar.  
L'any 2017 es complix el 80 aniversari del II Congrés Internacional d'Escriptors per a la Defensa de la Cultura, aniversari que, emmarcat en la fita històrica de l'assumpció de la capitalitat de l'Estat Espanyol per la ciutat de València durant el govern de la II República, mereix una commemoració que recupere una part deliberadament oblidada del nostre passat, ja que aquest parèntesi en la memòria col·lectiva és també una sort d'amnèsia en la nostra identitat, que va des dels fets que visqueren els nostres avantpassats, aquells que han desaparegut i ja no poden transmetre el relat de la història, als somnis i projectes pels que hui treballem.  
Al mateix temps, aquesta és una oportunitat per a obrir la reflexió intel·lectual a un nou espai de coneixement que s'articula en la intersecció entre el món físic i el virtual. Un espai en què s'ha democratitzat el missatge i en el que la pròpia interacció entre tots els emissors i receptors a través de totes les xarxes de comunicació, constituïx el propi missatge. La contribució a aquesta intel·lectualitat globalitzada, viva, creadora de valor i intel·ligència col·lectiva, és un dels propòsits fonamentals de la commemoració del 80 Aniversari del II Congrés Internacional d'Escriptors per a la Defensa de la Cultura.  
Aquest decret dota d'un marc jurídic adequat als òrgans encarregats de programar i seguir els actes i accions commemoratius d'aquesta celebració, i es declara l'any 2017 com a any commemoratiu del II Congrés Internacional d'Escriptors per a la Defensa de la Cultura, es crea una Comissió Commemorativa.  
Per tot això, en virtut del que disposa l'article 18.f de la Llei 5/1983, de 30 de desembre, de la Generalitat, del Consell, a proposta del president de la Generalitat, i amb la deliberació prèvia del Consell, en la reunió del dia 15 de juliol de 2016,  
  
  
DECRETE  
  
Article 1. Objecte  
1. Es declara 2017 com any commemoratiu del 80 Aniversari del II Congrés Internacional d'Escriptors per a la Defensa de la Cultura.  
2. Es crea la Comissió Commemorativa del 80 Aniversari del II Congrés Internacional d'Escriptors per a la Defensa de la Cultura (d'ara en avant, la Comissió) que s'adscriu a la Presidència de la Generalitat, a través del Gabinet del president.  
  
Article 2. Composició de la Comissió  
1. La Comissió estarà integrada per un màxim de 25 membres.  
2. La presidència de la Comissió serà assumida per la persona titular de la Presidència de la Generalitat.  
3. La vicepresidència de la Comissió serà assumida per la persona titular de la Vicepresidència de la Generalitat i a ella correspondrà la substitució de la Presidència, en els supòsits d'absència, vacant o malaltia.  
4. Seran membres nats de la Comissió:  
a) la persona titular de la Conselleria competent en matèria de justícia;  
b) la persona titular de la Conselleria competent en matèria de cultura;  
c) la persona titular de la Conselleria competent en matèria de transparència;  
d) la persona titular de la Direcció del Gabinet del president de la Generalitat.  
5. El president o la presidenta de la Generalitat, mitjançant decret, podrà nomenar fins un màxim de 19 membres de la comissió, entre persones de reconegut prestigi intel·lectual.  
6. Per i entre els membres de la comissió es designarà una persona comissionada per a la Commemoració del 80 Aniversari del II Congrés Internacional d'Escriptors per a la Defensa de la Cultura. De la mateixa manera, es constituirà un Comité Executiu, per a la presa de decisions i seguiment més immediats dels assumptes que corresponen a l'àmbit de gestió de la Comissió.  
7. Les funcions de Secretaria de la Comissió seran exercides per la persona designada per i d'entre els seus membres.  
  
Article 3. Funcions i funcionament de la Comissió  
1. La Comissió pot funcionar en Ple o en grups de treball, la composició de la qual, atribucions i règim de funcionament acordarà el Ple.  
  
2. A la Comissió li correspon establir les pautes per a l'elaboració de la programació d'accions i activitats commemoratives, i aprovar el programa general dels actes commemoratius que es desenvolupen, així com la coordinació amb altres administracions públiques o entitats privades, que se sumen a esta commemoració.  
3. La Comissió es reunirà una vegada cada quatre mesos amb caràcter ordinari i, amb caràcter extraordinari, totes les vegades que siga convocada pel seu president o presidenta, a iniciativa pròpia o a proposta de, almenys, una tercera part dels o les vocals.  
4. El procediment per a la convocatòria, constitució i adopció d'acords de la Comissió serà el que disposa la normativa de caràcter bàsic estatal que estableix el règim jurídic de les administracions públiques i el procediment administratiu comú.  
  
Article 4. Composició del Comité Executiu  
1. El Comité Executiu estarà integrat per un total de 7 membres que ho hauran de ser de la Comissió.  
2. La presidència del Comité Executiu serà assumida per la persona comissionada.  
3. Les funcions corresponents a la Secretaria del Comité seran exercides per la persona designada per i entre els seus membres.  
  
Article 5. Funcions i funcionament del Comité Executiu  
1. El Ple de la Comissió acordarà les atribucions i el règim de funcionament del Comité Executiu, al qual correspondrà, en tot cas, la presa de decisions i el seguiment més immediats dels assumptes que corresponen a l'àmbit de gestió de la Comissió, així com les altres funcions que aquesta li encomane.  
  
2. El Comité es reunirà una vegada al mes amb caràcter ordinari i, amb caràcter extraordinari, totes les vegades que siga convocat pel seu president o presidenta, a iniciativa pròpia o a proposta de, almenys, una tercera part dels o les vocals.  
3. En tot allò que no dispose la Comissió, pel que fa al funcionament del Comité Executiu, serà d'aplicació el que disposa la normativa de caràcter bàsic estatal que estableix el règim jurídic de les administracions públiques i el procediment administratiu comú.  
  
4. El Comité Executiu podrà nomenar una persona amb funcions de coordinació per a l'organització de la Commemoració del 80 aniversari del II Congrés Internacional d'Escriptors per a la Defensa de la Cultura, les funcions del qual seran les de supervisar i coordinar l'execució de les activitats del programa d'actes commemoratiu que s'aprove, així com un o més col·laboradors que ajuden al coordinador o coordinadora en l'exercici de les seues atribucions, mitjançant l'adscripció, amb caràcter temporal, del personal tècnic necessari en funció dels treballs a realitzar.  
  
  
Article 6. Marca de l'any commemoratiu  
1. Al llarg de l'any 2017, l'Administració del Consell, i el seu sector públic empresarial i fundacional, emprarà, en la papereria bàsica, comunicacions i suports publicitaris, i altres elements identificatius, una marca representativa de la commemoració.  
2. L'esmentada marca així com les condicions de la seua utilització seran aprovats per acord del Consell, en el qual s'hauran de preveure els adequats mecanismes de difusió per al seu ús.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i desplegament d'aquest decret no podrà tindre cap incidència en la dotació de dels capítols de despesa del Pressupost de la Generalitat, i, en tot cas, haurà de ser atès amb els mitjans personals i materials de la Generalitat.  
  
  
DISPOSICIONS FINALS  
  
Primera. Habilitació normativa  
Es faculta la persona titular del Gabinet del president per a dictar les disposicions que siguen necessàries per a l'aplicació i desenvolupament del que establix el present decret.  
  
Segona. Vigència del decret  
Les disposicions contingudes en aquest decret es mantindran vigents fins transcorreguts sis mesos des de la finalització de l'any commemoratiu del 80 aniversari del II Congrés Internacional d'Escriptors per a la Defensa de la Cultura.  
  
Tercera. Entrada en vigor  
Aquest decret entrarà en vigor l'endemà de la seua publicació en el Diari Oficial de la Comunitat Valenciana.  
  
València, 15 de juliol de 2016  
  
El president de la Generalitat,  
XIMO PUIG I FERRER


Còpia Permalink ELI